Twee kla oor ‘huisroof’, word self vasgetrek vir perlemoenVan die perlemoen waarop daar beslag gelê is. Foto: SAPD. ŉ Man en ŉ vrou, albei in hul 30’s, is Vrydagoggend vroeg in hegtenis geneem vir die besit van perlemoen. Dít ná hulle die polisie self na hul huis ontbied het omdat hulle glo deur sewe mans vasgebind en beroof is. Lt.kol. André Traut, woordvoerder van die polisie, het gesê beamptes is in kennis gestel dat sewe mansverdagtes glo ŉ huisroof in Strubensweg in Mowbray uitgevoer het. “Terwyl hulle aandag gegee het aan die klag het die beamptes agtergekom dié huis word as ŉ perlemoenverwerkingsaanleg gebruik en toe besluit om die perseel te deursoek.” Daar is perlemoen met ŉ geraamde waarde van R10 miljoen in die huis aangetref tesame met toerusting. Volgens Traut word die perlemoen uitgevoer. Die verdagtes beweer hulle is vasgebind en deur sewe mans van perlemoen beroof. Die verdagtes sal Maandag in die Wynberg-landdroshof verskyn.